Document ID: 31999D0596

ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Ιουλίου 1999
για τροποποίηση της απόφασης 1999/187/ΕΚ σχετικά με την εκκαθάριση των λογαριασμών των κρατών μελών στο πλαίσιο των δαπανών που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, για το οικονομικό έτος 1995
[κοινοποιηθείσα υπό τον αριθμό Ε(1999) 2476]
(1999/596/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 729/70 του Συμβουλίου, της 21ης Απριλίου 1970, σχετικά με τη χρηματοδότηση της κοινής γεωργικής πολιτικής(1), όπως τροποποιήθηκε τελευταία από τον κανονισμό (ΕΚ) αριθ. 1287/95(2), και ιδίως το άρθρο 5 παράγραφος 2,
Μετά από διαβουλεύσεις με την επιτροπή του Ταμείου,
Εκτιμώντας:
(1) ότι, πριν η Επιτροπή καθορίσει, το πλαίσιο της απόφασης εκκαθάρισης των λογαριασμών, χρηματοδοτική διόρθωση επιλέξιμη για τη διαδικασία συμβιβασμού που καθορίσθηκε από την απόφαση 94/442/ΕΚ της Επιτροπής(3), πρέπει το κράτος μέλος να δύναται, εάν το επιθυμεί, να προσφύγει στη διαδικασία αυτή και, στην περίπτωση αυτή, πρέπει η Επιτροπή, πριν λάβει την απόφασή της, να εξετάσει την έκθεση που συντάσσει το όργανο συμβιβασμού· ότι οι προθεσμίες που προβλέπονται για τη διαδικασία αυτή δεν είχαν λήξει, για όλες τις επιλέξιμες διορθώσεις, κατά την ημερομηνία εγκρίσεως της απόφασης 1999/187/ΕΚ της Επιτροπής(4)· ότι αυτή η τελευταία απόφαση δεν αφορούσε τα αντίστοιχα ποσά των δαπανών που δηλώθηκαν από τα συγκεκριμένα κράτη μέλη για το οικονομικό έτος 1995· ότι η διαδικασία συμβιβασμού περατώθηκε για το μεγαλύτερο μέρος των σχετικών χρηματικών διορθώσεων· ότι πρέπει, συνεπώς, να εκκαθαρισθούν οι σχετικές δαπάνες με την παρούσα απόφαση· ότι οι δαπάνες για τις οποίες η διαδικασία συμβιβασμού δεν έχει ακόμη λήξει θα εκκαθαρισθούν αργότερα·
(2) ότι οι δηλωθείσες δαπάνες από το Βέλγιο, τη Δανία, τη Γερμανία, την Ελλάδα, την Ισπανία, τη Γαλλία, την Ιρλανδία, την Ιταλία, το Λουξεμβούργο, τις Κάτω Χώρες, την Πορτογαλία και το Ηνωμένο Βασίλειο, για την ενίσχυση των παραγωγών ορισμένων αροτραίων καλλιεργειών, που ανέρχονται αντίστοιχα σε 45316257 ΒEF, 224526603,99 DKK, 240025381,10 DΕΜ, 978809128 GRD, 32880545592 ESP, 2895278255,52 FRF, 639231,75 IEP, 299570865085 ITL, 14402947 LUF, 789273,12 ΝLG, 3388841516 PTE και 84710673,60 GBP, δεν καλύφθηκαν από την απόφαση 1999/187/ΕΚ, διότι οι τελικές πληρωμές για τους ελαιούχους σπόρους δεν πραγματοποιήθηκαν μέχρι το 1996 και τα αποτελέσματα των ερευνών του ΕΓΤΠΕ καλύπτουν όλες τις δαπάνες για τη συγκομιδή του 1995 και όχι μόνο τις προκαταβολές που κατεβλήθησαν κατά το 1995· ότι, κατά συνέπεια, τα ποσά αυτά έχουν προστεθεί στις δηλωθείσες από τα κράτη μέλη δαπάνες για την εκκαθάριση του 1995 και θα εκκαθαριστούν στο πλαίσιο του εν λόγω έτους·
(3) ότι οι δαπάνες που δηλώθηκαν από τη Γερμανία για την εισφορά με σκοπό τη χρηματοδότηση της διαχείρισης του προγράμματος για τις αροτραίες καλλιέργειες στο Schleswig-Holstein και οι οποίες ανέρχονταν σε 271964 DEM για το δημοσιονομικό έτος ΕΓΤΠΕ 1994 και σε 637350 DEM για το δημοσιονομικό έτος ΕΓΤΠΕ 1995, και από την Ελλάδα για τη μείωση κατά 3,6 % της ενίσχυσης για δασοκομικά μέτρα, ανερχόμενες σε 93542717 GRD, δεν καλύφθηκαν από την απόφαση 1999/187/ΕΚ, δεδομένου ότι απαιτήθηκαν περαιτέρω έρευνες· ότι, κατά συνέπεια, τα ποσά αυτά έχουν προστεθεί στις δηλωθείσες από τα κράτη μέλη δαπάνες για την εκκαθάριση του 1995 και θα εκκαθαριστούν στο πλαίσιο του εν λόγω έτους·
(4) ότι το άρθρο 8 του κανονισμού (ΕΟΚ) αριθ. 729/70 προβλέπει ότι οι χρηματοδοτικές επιπτώσεις που προκύπτουν από παρατυπίες ή παραλείψεις, δεν επιβαρύνουν την Κοινότητα, εφόσον είναι το αποτέλεσμα παρατυπιών ή παραλείψεων που δύνανται να αποδοθούν στις διοικητικές αρχές ή σε άλλους φορείς των κρατών μελών· ότι ορισμένες από τις εν λόγω χρηματοδοτικές συνέπειες, οι οποίες δεν δύνανται να επιβαρύνουν τον προϋπολογισμό της Κοινότητας, πρέπει να συμπεριληφθούν στο πλαίσιο της παρούσας απόφασης·
(5) ότι η παρούσα απόφαση εκδίδεται με την επιφύλαξη τυχόν χρηματοδοτικών συνεπειών που ενδέχεται να διαπιστωθούν σε οποιαδήποτε επακόλουθη εκκαθάριση των λογαριασμών, όσον αφορά κρατικές ενισχύσεις ή παραβάσεις για τις οποίες οι διαδικασίες που θεσπίστηκαν δυνάμει των άρθρων 88 και 226 της συνθήκης βρίσκονται εν εξελίξει ή είχαν ολοκληρωθεί μετά τις 31 Μαΐου 1999·
(6) ότι η παρούσα απόφαση εκδίδεται με την επιφύλαξη τυχόν υφισταμένων από την Επιτροπή χρηματοδοτικών συνεπειών, σε επακόλουθες διαδικασίες εκκαθάρισης λογαριασμών, από έρευνες που διεξάγονται επί του παρόντος παράλληλα με την έκδοση της παρούσας απόφασης, από παρατυπίες κατά την έννοια του άρθρου 8 του κανονισμού (ΕΟΚ) αριθ. 729/70, ή από προσφυγές στη δικαιοσύνη για υποθέσεις που εκκρεμούσαν στις 31 Μαΐου 1999 και αφορούν θέματα που καλύπτονται από την παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 1999/187/ΕΚ αντικαθίσταται από το παράρτημα της παρούσας απόφασης.
Άρθρο 2
Τα συμπληρωματικά ποσά που ανέρχονται σε 31687323,61 DEM, 11707199802 GRD, 5792163779 ESP, -358317,98 ΙEP, 67653347160 ITL, 24764,50 NLG και σε 416388719 PTE, τα οποία προκύπτουν από το σημείο 3 του παραρτήματος και επιβαρύνουν σύμφωνα με την παρούσα απόφαση, θα εγγραφούν στις δαπάνες που αναφέρονται στο άρθρο 4 παράγραφος 1 του κανονισμού (ΕΚ) αριθ. 296/96 της Επιτροπής(5) για το μήνα Σεπτέμβριο 1999.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 28 Ιουλίου 1999.

Labels: 2
15
4